Kázeň z evanjelických Služieb Božích v Bratislave (Nový kostol), 12. 11. 2023, 8.30/10.00, 3. nedeľa pred koncom cirkevného roka; ES: 188, 480, 237, 233, A 84/ 648; ep.: Žid 3, 12 – 14, ev.: Mt 24, 15 – 28, téma nedele: Znamenia konca času

**Lukáš 12, 1 – 9 a 32:** *„****1****Vtom, keď sa zišlo zástupu na tisíce, takže šliapali po sebe, začal hovoriť predovšetkým svojim učeníkom: Varujte sa kvasu farizejov, to jest pokrytectva.* ***2****Lebo nieto skryté, čo by nevyšlo najavo, a nieto tajné, čo by sa nevyzvedelo.* ***3****Preto, čo ste povedali potme, počujú na svetle; a čo ste do uší šepkali v komôrkach, budú rozhlasovať zo striech.* ***4****Ale hovorím vám, svojim priateľom: Nebojte sa tých, čo mordujú telo, a potom už nič viac nemôžu urobiť.* ***5****Ale ukážem vám, koho sa máte báť: bojte sa Toho, ktorý keď zamordoval, má moc uvrhnúť do pekla. Áno, hovorím vám, Toho sa bojte.* ***6****Či nepredávajú päť vrabcov za dva groše? A Boh ani na jedného z nich nezabúda.* ***7****Aj vlasy na hlave vám všetky spočítal. Nebojte sa teda; drahší ste vy ako mnoho vrabcov.* ***8****Ale hovorím vám: Každého, kto mňa vyzná pred ľuďmi, vyzná aj Syn človeka pred Božími anjelmi.* ***9****Ale kto mňa zaprie pred ľuďmi, bude zaprený pred Božími anjelmi. ...* ***32****Neboj sa, malé stádočko, lebo zaľúbilo sa vášmu Otcovi dať vám kráľovstvo.“*

**Milí bratia a milé sestry!**

Vianoce sú vždy v rovnakom termíne, Veľká noc každý rok v inom. Pripadá na najbližšiu nedeľu po 1. jarnom splne Mesiaca. Veľká noc preto môže byť v niektorý rok už koncom marca a v iný rok až koncom apríla. Od dátumu Veľkej noci sa odvíja počet nedieľ po Svätej Trojici. Najmenej ich je 22, najviac 27. Každá má svoju tému a s ňou spojené biblické texty. Každopádne počas **posledných troch nedieľ po Sv. Trojici sa čítajú biblické texty, určené na 25. – 27. nedeľu cirkevného roka**, týkajúce sa **posledných vecí**. Poslednými nie sú tom v zmysle, že by azda šlo o nejaké nepodstatné, marginálne záležitosti. Naopak. Posledné veci sú tie, ktorým **sa nevyhne nik z nás.**

K posledným veciam patria **2. príchod Pána Ježiša, smrť, vzkriesenie, Boží súd a večnosť** – buď v Božej blízkosti, alebo v trvalom zavrhnutí od Boha a Jeho lásky. K posledným veciam patrí aj **rozlišovanie znamení konca** časov.

Hlbokú pravdu vyslovil Charlie Chaplin, keď povedal: ***„Zaujímam sa o budúcnosť, pretože v nej hodlám stráviť zvyšok života.“***Posledné veciteda rozhodne nie sú okrajové. **Biblia nám preto stavia pred duchovný zrak tkp. „dopravné značky“, ktoré nám chcú pomôcť** **prísť do cieľa pripraveného Bohom – chcú nás navigovať smerom k dobrej budúcnosti.**

**Prvá** z týchto **„značiek“** obsahuje výstrahu: **Varujte sa pokrytectva**. Písmo sv. prezrádza, za akých okolností bola táto výstražná značka „osadená“. *„Keď sa* ***zišlo zástupu na tisíce****, takže šliapali po sebe,* (Ježiš) *začal hovoriť predovšetkým* ***svojim učeníkom****: Varujte sa kvasu farizejov, to jest pokrytectva“* (L 12, 1). Pred veľkou skupinou, pred davom, je len krôčik k podľahnutiu pokrytectvu, k pretvárke, k snahe **urobiť dojem, zapôsobiť navonok.**  V Ježišovej dobe to boli farizeji, ktorí prejavovali svoju zbožnosť pred ľuďmi preto, **aby ich videli** (Mt 6, 1). Chudobných podporovali takým spôsobom, **aby ľudia videli, že farizeji dávajú biednym almužnu a oslavovali ich** (Mt 6, 2). Farizeji sa modlievali na frekventovaných miestach, **aby si ich ľudia všimli a obdivovali ich** (Mt 6, 5). Pravdaže, ani modlitbe, ani na podpore chudobných nie je nič zlého. Farizejom však tieto dobré veci použili ako rafinovaný spôsob, ktorým sa snažili upútať ľudí svojou zbožnosťou, získať si ich obdiv a napokon dostať ich pod svoj vplyv.

Alexander Plencner, odborník na masmediálnu komunikáciunapísal:„Motiváciou mnohých kritikov kultúry nebola ani tak snaha chrániť publikum, ako skôr potreba získať si jeho uznanie a posilniť svoju autoritu a vplyv.“Motívom nejedného z kritikov súdobej populárnej kultúry nie je priviesť ľudí k tomu, čo je hodnotnejšie, ale získať vplyv. Vskutku, **na motívoch nesmierne záleží.**

**Výstražnou značkou: Varujte sa pokrytectva sa Pán Ježiš aj nás nepriamo pýta na motívy nášho konania.** Nestačí sa zbožne tváriť, a pritom zapierať silu pobožnosti (2Tim 3, 5).

Policajt môže mať krásnu uniformu, aj najmodernejší výstroj, no keď mu chýba kondícia, ak nevládze bežať a nemá silu rýchlo zasiahnuť, zostáva jeho uniforma a výstroj len niečím vonkajším, dekoratívnym. Chýba podstata – schopnosť konať.

Alebo v čajovej kanvici môže byť čaj. Ak sa dozvieme, že je v nej už týždeň, nikto ho nebude piť. Veď taký nápoj neosvieži, lebo iba vyzerá ako nápoj, ale je nepožívateľný.

Tomáš Kempenský napísal: **„Keď príde deň súdu, nebudú sa nás pýtať, čo sme prečítali, ale čo smevykonali, nie ako pôvabne sme hovorili, ale ako nábožne sme žili.“**

Iný citát (od Antona Ziolkovského): „Pán sa ma na konci nebude pýtať, koľko krajín som navštívil, koľko gastronomických zážitkov mám za sebou, či som sledoval všetky novinky na streamovacích platformách, či som mal ideálneho životného partnera, ale či som žil podľa Božej vôle, inými slovami, či som zostal verný evanjeliu, či som objavil svoje životné poslanie a zostal mu verný.“

Od španielskeho básnika Jána z Kríža pochádza výrok:  ***„Budeme súdení podľa lásky.“***

Je pokrytecké prízvukovať čistotu učenia, no zároveň o svojich bratoch a sestrách vo viere šíriť špinavé, ohováračné, zavádzajúce, informácie. **Súdení budeme za to, ako milujeme, nenávisť k protivníkom nebude poľahčujúcou okolnosťou.**

Bolo by pokrytecké kritizovať hudbu, ktorá v súčasnej v cirkvi oslovuje nemálo mladých ľudí, a nedokázať im ponúknuť nič, čo by ich duchovne zaujalo, nadchlo pre Krista.

Pán Ježiš „osadil“ značku Varujte sa pokrytectva, pretože vie, že **pretvárkou je ohrozený každý, aj tí, ktorí sú Ježišovi najbližšie**. Aj pre nich – pre nás, ktorí veríme Kristovi, platí, *že na poslednom súde budú*  odkryté nielen naše slová a skutky, ale aj motívy našich činov. To nás podnecuje, aby sme žili a konali pravdivo. **Keď Pán Boh odhalí motívy nášho počínania, našej služby, vtedy sa pri každom, aj pri nás, ktorí sa hlásime k cirkvi, stane zjavným, či sme žili v pretvárke, alebo v pravde, či sme svedkami Božieho slova, alebo pokrytcami.**

Pán Ježiš vraví: *„Čo ste do uší šepkali v komôrkach, budú rozhlasovať zo striech“* (L 12, 3b). Komôrka bola v roľníckych domoch Ježišových súčasníkov uzamykateľný priestor bez okien, v ktorom sa uchovávali zásoby. Do komôrky nebolo možné zvonku vidieť a, keďže bola zamknutá, ani do nej len tak vojsť. Bola najskrytejším priestorom domu.

Evanjelium zaznamenáva, že Ježiš svojim učeníkom povedal: *„Vám je dané znať tajomstvá kráľovstva nebeského, ale im* (tým, ktorí neboli Pánovými učeníkmi) *nie je to dané“* (Mt 13, 11). Posolstvo, ktoré Ježiš dôverne zveril učeníkom, ktoré povedal pre ich uši, majú oni verejne šíriť ďalej ako svetlo zapáleného lampáša. S pribúdajúcim brieždením, čiže s blížiacom sa príchodom Božieho kráľovstva, ho majú otvorene rozhlasovať zo striech. V prostredí, kde sa Ježiš pohyboval bývali strechy domov rovné. Zo strechy bolo možné osloviť ľudí na ulici.

**Kristovi učeníci všetkých dôb majú byť oslobodení od pokrytectva, ale aj oslobodení od strachu pred ľuďmi. Svetlo Božej pravdy preniká aj do najtmavších kútov pretvárky. Naopak, svetlu Kristovej lásky, ktoré preniklo do našich sŕdc, nemáme brániť v ceste k ďalším ľuďom. Zabraňuje nám v tom obvykle strach pred ľuďmi.**

**Druhá „značka“**, ktorú Písmo sv. stavia pred oči našej viery, ako pomoc, aby sme došli do dobrého cieľa, je: **Nebojte sa tých, čo mordujú telo.** Strach je zvláštny fenomén. Niekedy môže byť aj užitočný. Pomáha nám chrániť sa pred konaním zla, alebo pred prílišným, ľahkovážnym riskovaním.

Mladá rodina si zašla oddýchnuť k jazeru. Keď ich 2-ročná dcérka videla vodu, rozbehla sa do nej – nedbajúc, že nevie plávať. Dievčatko nemalo strach, lebo ešte nedokázalo odhadnúť hroziace riziko. Určitá miera strachu je niekedy namieste.

Ani Ježiš nevraví, že sa nemáme báť, ale vedie nás k tomu, aby **sme sa báli toho, čoho sa skutočne treba obávať.** Tak sa zbavíme strachu z menších vecí. Nezriedka sa obávame straty pohodlia, či pokoja aj za cenu, že náš život nie je taký, aký by si Boh prial. **Pán Ježiš zdôrazňuje, aby sme sa báli večných dôsledkov nášho počínania viac, ako časných strát.** Bolo by krátkozraké báť sa výsmechu či utrpenia pre vieru v Boha natoľko, že by sme zapreli Krista, pre ktorého sme takí vzácni, že za nás obetoval seba samého. Pán Boh **nezabúda ani na tých najmenších, z nášho pohľadu najbezcennejších spomedzi Jeho stvorení – na vrabcov. Preto smieme mať istotu, že ani my, nikto z nás, nech by sme prežívali čokoľvek ťažké, nie je Bohom zabudnutý**, nestratil sa z pohľadu a milujúceho srdca vševedúceho, všemohúceho Pána. **Pre Jeho lásku k nám sa** **máme sa strániť pretvárky, ale tiež nenechať sa odradiť strachom pred ľuďmi od toho, aby sme svetlo Kristovej lásky a pravdy prinášali ďalším.**

**Tretia „značka“**, ktorú nám Ježiš dáva ako smerovník na ceste do Božieho kráľovstva je príkazová; znie: **Vyznávajte ma pred ľuďmi, nezapierajte ma.** To nám nevraví despota, ale Ten, kto sa neváhal za nás dať zbičovať, opľuť a vydať svoj nevinný život na drevo kríža. Nezapierajte ma, ale vyznávajte ma pred ľuďmi – kladie nám na srdce Pán Ježiš Kristus. Aspoň zopár príkladov toho, čo značí zapierať, či vyznávať Krista:

**Ježiša zapierame**, keď mlčíme o našej viere v Neho, keď sa za ňu, za Pána hanbíme pred ľuďmi – **keď sa správame tak, že nikomu ani len nenapadne, že sme kresťania.** Ježiša zapierame, **keď prijímame tie normy a hodnoty našej spoločnosti, ktoré sú nekresťanské**: napr. egocentrizmus, ľahostajnosť – nepozdvihnutie hlasu proti krivde, laxnosť v mravnom správaní, prospechárstvo, pokrytectvo...

**Krista vyznávame**, keď sa usilujeme milovať Boha aj blížnych, žiť morálne a čestne, **keď nehľadáme vlastnú slávu, ale to, aby bol velebený náš Otec v nebesiach** (por. Mt 5, 16). Ježiša vyznávame, keď sa posilňujeme vo viere s ďalšími kresťanmi a vedieme k nej aj iných. Ježiša vyznávame, keď pomáhame núdznym, radujeme sa s radujúcimi a plačeme s plačúcimi. Nášho Pána vyznávame, keď sa zasadzujeme o spravodlivosť, sme ochotní odpúšťať **a používame svoj život, naše duchovné dary a prostriedky na to, aby sa uskutočňovali Božie plány a ciele.**

Pred nedávnom sme si pripomínali Pamiatku reformácie. Dejiny cirkvi sú dejinami vyznávania alebo zapierania viery v Pána Ježiša a môžeme si z nich brať poučenie: príklad i výstrahu. Aj naším životom píšeme dejiny vyznávania, či zapierania viery v Krista.

V závere cirkevného roka nám Božie slovo stavia pred oči **3 dôležité „dopravné značky“, ktoré nám chcú byť pomocou, dôjsť do Bohom pripraveného cieľa, navigáciou do dobrej budúcnosti:**

**Varujte sa pokrytectva.**

**Nebojte sa tých, čo mordujú telo.**

**Vyznávajte JEŽIŠA Pred ľuďmi, nezapierajte HO**  – Jeho, ktorý pre nás z lásky obetoval svoj svätý život.

Nemnoho je tých, ktorých sa týmito značkami riadia.

Tým, ktorí sa o to snažia Ježiš sľubuje: *„Neboj sa, malé stádočko, lebo zaľúbilo sa vášmu Otcovi dať vám kráľovstvo.“* Amen.

*Použitím viacerých prameňov:* **Martin Šefranko, evanjelický a. v. farár**